Správa zo zahraničnej pracovnej cesty
1.  Účastník ZPC:
Ing. Ľubica Pitlová, hlavný štátny radca, 
Odbor štátnej a európskej politiky vo vede a technike, Sekcia vedy a techniky, Ministerstvo školstva, vedy, výskumu a športu Slovenskej republiky
Znalosť jazykov: anglický/veľmi pokročilý, nemecký/veľmi pokročilý 
2.  Zahraničná pracovná cesta:
štát/mesto: Taliansko/Rím   
Dátum: 18. – 19.10. 2012
Účel cesty: účasť na 12. zasadnutí Správnej rady iniciatívy Spoločnej tvorby výskumných programov  „Kultúrne dedičstvo a globálne zmeny: nová výzva pre Európu“ ( Joint Programming Initiative Cultural Heritage and Global Change: a new challenge for Europe) 
Rámcový program pobytu:
18.10.2012 cesta Bratislava - Schwechat, let Viedeň – Rím
19.10.2012 účasť na zasadnutí Správnej rady JPND, let Rím- Viedeň, cesta Schwechat- Bratislava  
Úvod do problematiky 
Spoločná programová iniciatíva Kultúrne dedičstvo a globálne zmeny: nová výzva pre Európu ( Joint Programming Initiative Cultural Heritage and Global Change: a new challenge for Europe – ďalej len JPICH)  je jednou z iniciatív v rámci novej formy spolupráce členských štátov EÚ pod názvom Joint Programming in Research – Spoločná tvorba výskumných programov. Táto  si kladie za cieľ zosúladiť výskumné programy v určitých oblastiach, ktoré boli Radou EÚ definované za prioritné  a využívať tak efektívnejšie verejné zdroje na riešenie naliehavých celospoločenských problémov.
Slovenská republika sa do tejto iniciatívy zapojila v júni 2010.  Správna rada (Governing Board) je zložená zo  zástupcov  všetkých zúčastnených krajín. Do Správnej rady  bol za SR  nominovaný PhDr. Ivan Murín PhD. z Univerzity  Mateja Bela v Banskej Bystrici a zástupca MŠ VVa Š SR Ing. Ľubica Pitlová. 
Na administratívnu podporu získala skupina štátov projekt zo 7 Rámcového programu pod názvom Joint Heritage European Programme (ďalej len JHEP). V súčasnosti sa pripravuje Strategický výskumný program ako aj pilotná výzva na podávanie európskych  projektov výskumu  a vývoja. Zúčastnené krajiny taktiež plánujú podať spoločný návrh projektu  v rámci európskej schémy ERA NET plus.  
 4.  Stručný priebeh zasadnutia:
Najdôležitejšou témou zasadnutia bola príprava  účasti v 2  výzvach zameraných na výskum kultúrneho dedičstva. 

Pilotná výzva
Úlohy 
-	 vytvoriť spoločné postupy a hodnotiace kritériá
-	 posilnenie spolupráce výskumníkov v danej oblasti na medzinárodnej úrovni  
Témy: 
-	 metódy a nástroje na porozumenie mechanizmu poškodzovania hmotného kultúrneho dedičstva (vrátane pôsobenia klimatických zmien na budovy  a krajinu) 
-	metódy, technológie a postupy pri konzervácii hmotného kultúrneho dedičstva
-	 nové  spôsoby využívania budov a krajiny 
-	zvyšovanie povedomia o hodnote, interpretácii, etike a identifikácii všetkých foriem kultúrneho dedičstva (hmotného, nehmotného a digitálneho)     
Do výzvy na podávanie projektov sa môžu zapojiť medzinárodné konzorciá pozostávajúce najmenej z 3 výskumných tímov z rôznych krajín. Každá krajina má financovať výskum vykonávaný tímami zo svojej krajiny podľa vlastnej legislatívy. Záujem o zapojenie sa do výzvy prejavili: Taliansko, Belgicko, Cyprus, Dánsko, Francúzsko, Írsko, Holandsko, Nórsko, Poľsko, Slovinsko, Španielsko, Švédsko, Veľká Británia.  
Výzva má byť vypísaná v decembri 2012 s uzávierkou 1.3. 2013. Návrhy projektov majú byť vyhodnotené do 15. 5. 2013, začiatok financovania projektov by mal byť november- december 2013. 
Projekt ERA-NET Plus: 
Niektoré krajiny participujúce v JPICH plánujú podať spoločný návrh projektu v rámci výzvy Európskej komisie ENV.2013.6.5-6 akcie ERA-NET Plus: Vývoj  nových metodologických a technologických postupov a produktov pre hodnotenie, ochranu a riadenie historických a moderných artefaktov, budov a nálezísk. 
Európska komisia môže prispieť na riešenie týchto projektov až do výšky 33%. Financované budú projekty, ktorých sa zúčastní minimálne 5 vedeckých tímov z rôznych členských alebo asociovaných štátov EÚ.  
 5.  Odporúčané závery:  
Je potrebné sledovať vývoj v rámci JPICH a v prípade vypísania výzvy  na podávanie výskumných  projektov zvážiť možnosť účasti SR (najmä z finančného hľadiska). Taktiež je potrebné zúčastňovať sa aktivít Národného konzultačného panelu, ktorého členom je aj zástupca MŠVVaŠ SR a vyhradiť v rozpočte SVT na rok 2013 financie na tieto aktivity. 
 Dokumentácia a miesto jej uloženia
     Príspevky, ktoré odzneli na zasadnutí sú dostupné v Sekcii vedy a techniky MŠVVŠ SR. 
7.   Osobitne vyhodnotený očakávaný prínos ZPC
Na zasadnutí Správnej rady Spoločnej programovej iniciatívy Kultúrne dedičstvo a globálne zmeny: nová výzva pre Európu bol dosiahnutý pokrok v riadení iniciatívy. Odzneli tu tiež dôležité informácie o pripravovaných výzvach, ktoré by mali byť zamerané na špičkové európske projekty v oblasti výskumu kultúrneho dedičstva.
8.    Spôsob zverejnenia výsledkov ZPC, prenos získaných informácií
Správa bola predložená riaditeľke OŠEPVaT,  zastupujúcemu generálnemu riaditeľovi Sekcie vedy a techniky a zodpovedným pracovníkom Sekcie medzinárodnej spolupráce MŠVVŠ SR. Bude zverejnená na internetovej stránke MŠVVŠ SR. 
Súhlasím so zverejnením správy na internete

Správu vypracoval: Ing. Ľubica Pitlová OŠEPVaT

Dátum: 5.11. 2012

Správu schválil: Ing. Róbert Szabó, PhD.
                                     poverený vedením  SVaT